Загадкі  
*Міхась Пазнякоў*

**\* \* \***

Не спіць удзень,

Працуе ўночы.

То свішча моцна,

То шапоча.

Адчыніць фортку,

Хмары згоніць,

Улетку

Водарам спалоніць.

*(Вецер)*

**\* \* \***

За дарогаю на полі

Прыгажун стаіць.

Стройны, сонечны, вясёлы,

Завушніцамі звініць.

*(Авёс)*

**\* \* \***

Бацька радасна люляе

Сотні дзетак на руках.

Шапка ў бацькі лісцяная,

Дзеткі ўсе ў капелюшах.

*(Дуб, жалуды)*

**\* \* \***

Сам маленькі і крывенькі,

Важыць грам,

Ды ў рацэ ён

Зловіць плотку

3 кілаграм.

*(Кручок)*

**\* \* \***

Морам блакітным,

Бяскрайнім,

Жывячы ўсмешкаю свет,

3 раніцы

I да змяркання

Ціха царыца плыве.

*(Сонца у небе)*

**\* \* \***

3 кожным днём

Таўстун худзее,

Месяц, дзень паведамляе

I прыгадвае падзеі,

А пад новы год —

Знікае.

*(Каляндар)*

**\* \* \***

Што за вочы?

Вось дык вочы!

У каго і дзе?

Пазірае адно ўночы,

А другое — ўдзень.

*(Месяц і сонца)*

**\* \* \***

Хоць вялікі,

Ды пусты.

Мае голас ён

Густы.

Да таго ж —

Артыст вядомы,

Выбівае дроб

Без стомы.

*(Бубен)*

**\* \* \***

Прысеў пад плотам

Рыжы кот,

Павесіў доўгі хвост

На плот.

*(Гарбуз)*

**\* \* \***

Хоць без ног,

Але бяжыць.

Без вачэй,

Але глядзіць.

*(Вада)*

**\* \* \***

Крылаў не мае,

Ды хутка лятае.

Выпусціш —

Рад ці не рад,

А не зловіш назад.

*(Слова)*

**\* \* \***

Работнікаў рупных

Прашу адгадаць:

Адзін з іх гаворыць,

I слухаюць двое,

I двое глядзяць.

*(Язык, вушы, вочы)*

**\* \* \***

Малое, круглае,

А трэба —

Яго дакінем мы

Да неба.

*(Вока)*

**\* \* \***

Чатыры асілкі —

Чатыры браты.

I кожны —

Аднолькава дуж.

Побач заўсёды яны

I прытым

Носяць адзін капялюш.

*(Стол)*

**\* \* \***

Ідуць з хаты —

Вельмі рады.

А калі вяртаюцца —

Слязьмі абліваюцца.

*(Пустыя і  
 поўныя вёдры)*

**\* \* \***

Паставіў ён рады салдат,

Нібы павёў іх на парад.

Салдаты ўсе — адна сям'я,

Імёны іх — ад «А» да «Я».

*(Алфавіт)*

**\* \* \***

У печы нараджаецца,

А ў неба ён спяшаецца.

*(Дым)*

**\* \* \***

Пад зімняй залевай

Стаіць каралевай

У яркіх, агністых,

Прыгожых маністах.

Маніст не шкадуе —

Птушак частуе.

*(Рабіна)*

**\* \* \***

Спіць зімою да вясны

Соладка жыхар лясны.

Сніць не снег ён і не лёд,

А духмяны, смачны мёд.

*(Мядзведзь)*

**\* \* \***

Чатыры рупныя сястрыцы

Жывуць на свеце.

Назавіце:

Убор зямлі яны мяняюць,

Адна другую век змяняюць.

Хоць сёстры, ды (такая доля)

Ім разам не пабыць ніколі.

*(Поры года)*

**\* \* \***

I скача, і спрытна гарцуе,

I рада заўсёды траве.

Хоць носіць цяльняшку марскую,

Ды ў стэпах гарачых жыве.

*(Зебра)*

**\* \* \***

Сам не бачыць

Анікога

Ды падкажа ўсім

Дарогу.

*(Компас)*

**\* \* \***

Хоць топчуць яе,

I рэжуць, і б'юць —

Яна не злуе анічуць,

А толькі багаццем

Усім шчодра плаціць.

*(Зямля)*

**\* \* \***

На сцяблінку

Сонца села.

Белы-белы

Капялюш надзела.

*(Рамонак)*

**\* \* \***

У бочачцы чырвонай

Рубінаў поўным-поўна.

*(Гранат)*

**\* \* \***

Пачаргова ідуць.

I з далёкіх часоў

Службу часу нясуць

Сем сясцёр і братоў.

*(Дні тыдня)*

**\* \* \***

Хоць ляжыць,

Але шчыруе.

Дзень і ноч

Не спіць,

Працуе.

*(Шаша)*

**\* \* \***

3-пад снегу выйшла,

Расцвіла,

I так,

Што аж зіма ўцякла.

*(Пралеска)*

**\* \* \***

Ходзяць чужымі нагамі,

Мяч адбіваюць насамі.

*(Чаравікі)*

**\* \* \***

Што за коннік у сядле? —

Ногі — за вушамі.

Вельмі зоркі ён. Але

Адгадайце самі.

*(Акуляры)*

**\* \* \***

Нам патрэбная ў ядзе

Гэта беляніца.

Нарадзілася ў вадзе,

А вады баіцца.

*(Соль)*

**\* \* \***

Расце ўніз галавою.

I нараджаецца,

I памірае

Вясною.

*(Лядзяш)*

**\* \* \***

Ненажэра гэты з'есці

Можа ўсё на свеце.

А нап'ецца ён вады —

Памірае ўміг тады.

*(Агонь)*

**\* \* \***

На катку

На коней стаў,

Хуткай птушкаю

Памчаў.

I мяне

Без гэткіх коней

Аніхто ўжо

Не дагоніць.

*(Канькі)*

**\* \* \***

Знаходзіцца дома

У сонечны дзень.

А вось у дажджлівы —

Гуляць ён ідзе.

*(Парасон)*

**\* \* \***

Вось дык вочкі!

Што за вочкі? —

Налавілі рыбы

Бочку.

*(Сетка)*

**\* \* \***

Гамоніць удзень ён,

I ўночы не спіць ён,

Праводзіць, сустрэне —

Клапотны, гасцінны.

*(Вакзал)*

**\* \* \***

Яе ні ўбачыць, ні пачуць

Нідзе, нікому, анічуць.

Яна між вас штодзень бывае,

А загаворыце — знікае.

*(Цішыня)*

**\* \* \***

Выспеў на градзе

Белы чарадзей.

Галава — на славу,

Да зубка зубок —

Добрая прыправа,

А завуць

*(Часнок)*

**\* \* \***

Сакавіты, круглаваты

Здаравяка гэты.

Нам патрэбен на салаты

I на вінегрэты.

*(Бурак)*

**\* \* \***

Выраслі на градцы

Сакаўныя братцы.

Доўгія, шурпатыя,

Вітамінаў шмат у іх.

*(Агуркі)*

**\* \* \***

Вясна яе хавае,

Лета — ажыўляе.

Восень — дастае,

А зіма — прадае.

*(Бульба)*

**\* \* \***

Хвалюе водарам,

Красою,

Але няпроста

Ўзяць рукою.

Галава — пахучая,

Тулава — калючае.

*(Ружа)*

**\* \* \***

Гарачае лета,

Спеюць суніцы,

А ён —

У пуховай хусцінцы.

*(Адуванчык)*

**\* \* \***

Волата гэтага

Кожны з вас знае.

Кожнае лета ён

Сотні гадоў

Ціха люляе

Сотні сыноў.

*(Дуб, жалуды)*

**\* \* \***

Языка не мае,

А крычыць, гукае.

Хоць і гулкае яно,

Ды ніколі не відно.

*(Рэха)*

**\* \* \***

Як прывяжаш —

Ён бяжыць.

Як адвяжаш —

Ён стаіць.

*(Тралейбус, трамвай)*

**\* \* \***

Не чалавек,

Але працуе,

Іграе, піша,

Рамантуе.

I фрэзероўшчык ён,

I токар,

Здзіўляе ўсіх

Сваёй работай.

*(Робат)*

**\* \* \***

Ці не бачылі

Вы дзе

Волата такога:

Рукі, ногі —

У вадзе,

На спіне —

Дарога?

*(Мост)*

**\* \* \***

Ці малы я, ці вялікі —

Ды заўсёды ўсё ж мяне

Людзі носяць

На спіне.

*(Рукзак)*

**\* \* \***

Вядзе матуля

3 двух бакоў

Па лузе ўдалеч

Двух сыноў.

*(Рака, берагі)*

**\* \* \***

Калі з яе мы будзем браць,

Яна вялікай зможа стаць.

А многа ёй калі дадзім,

То нават знікне назусім.

*(Ямка)*

**\* \* \***

Не ў бары расце — у садзе,

Як маленькі парасон,

Грыб няхітры, вельмі смачны,

3 гучнай назвай…

*(Шампіньён)*

**\* \* \***

Спусціліся ў лясок

I селі ў верасок

Улетку зоркі-знічкі,

А іх завуць…

*(Лісічкі)*

**\* \* \***

Стаіць у шоламе агністым

На ўзлеску воін ганарысты.

Ад мух ахоўвае ён бор,

Завём яго мы…

*(Мухамор)*

**\* \* \***

Выраслі ў полі браточкі

I зазванілі ў званочкі:

— Жніце нас і малаціце,

Дзеткам пячэнне рабіце.

*(Авёс)*

**\* \* \***

Выспеў каля хаты

Прыгажун вусаты.

Як сажнём, наробім круп,

То згатуем смачны суп.

*(Ячмень)*

**\* \* \***

Жаданы госць яна заўсёды

На палетках нашых.

Зацвіце —

Адорыць мёдам.

Адцвіце —

Блінамі, кашай.

*(Грэчка)*

**\* \* \***

Сінявокі, слаўны, чысты,

Галавасты, залацісты.

Дасць абноў ён людзям шмат,

Будзе кожны вельмі рад.

*(Лён)*

**\* \* \***

Вечна — беланогая,

Ды сукенку ўсё мяняе:

То яна зялёная,

То празрыста-залатая.

А зімовым ясным днём

Адлівае серабром.

*(Бяроза)*

**\* \* \***

I якой дарогай

Ён прыйшоў у бор,

Спелы, беланогі

Дзіўны памідор?

*(Падасінавік)*

**\* \* \***

I палянку,

I гушчар,

Любіць грыб,

Не грыб, а цар.

Самавіт ён

I здароў —

Прыгажун

Сярод грыбоў.

Ну, а зварыш

Ці засмажаш,

Што ён вельмі

Смачны — скажаш.

*(Баравік)*

**\* \* \***

Па ствалах бярозак

Лазяць,

Не грыбы —

А верхалазы.

I на пнях

Яны растуць.

Адкажы,

Як іх завуць?

*(Апенкі)*

**\* \* \***

Сонца весняе

Прыгрэла,

Ажывіла

Дрэвы, травы.

Ля сасны

Забранзавелай

Вырас хлопчык

Кучаравы.

*(Страчок)*

**\* \* \***

Капялюшык — строгі,

А камзол — стракаты.

Хоць і аднаногі,

Ды танцор заўзяты.

*(Ваўчок)*

**\* \* \***

Хоць без рук яна,

Без ног,

Ды праходзіць

Шмат дарог.

*(Лодка)*

**\* \* \***

Праз шкло праходзіць,

Шклу не шкодзіць.

*(Сонечны прамень)*

**\* \* \***

У матэматыцы —

Хоць і бывае

Самы галоўны,

Малы і адмоўны.

*(Лік)*

**\* \* \***

У сям'і дзяцей сямёра:

Тры сыны,

Дачок — чацвёра.

Імя мае кожны з нас,

Я — малодшая якраз.

*(Нядзеля)*

**\* \* \***

На полі цёмным і бясконцым

Гарох бялюткі ззяе.

А цемру як разгоніць сонца,

Тады гарох знікае.

*(Неба, зоркі)*

**\* \* \***

У бацькі —

Дванаццаць

Малойцаў-сыноў,

Адвечных рупліўцаў

I шчырых сяброў.

*(Год і 12 месяцаў)*

**\* \* \***

Ходзіць па даху,

Па вуліцы, полі…

Ног у яго —

Не палічыш ніколі.

*(Дождж)*

**\* \* \***

Есці век яна не просіць,

Хоць зубоў і многа мае.

Як працуе — сыпле проса,

Весела спявае.

*(Піла)*

**\* \* \***

Круглы ён,

Але не мячык.

Ёсць нага,

Але не скача.

Шмат лістоў,

Але не сшытак,

Апрануў

Паўсотні світак.

*(Качан капусты)*

**\* \* \***

На повадзе адным вядзе

Ён коней табун па вадзе.

*(Плыт)*

**\* \* \***

Без вачэй і без вушэй,

Але водзіць ён людзей.

*(Кій)*

**\* \* \***

Паміж дарог драўляных

Уздоўж і ўпоперак ляглі

I моўчкі ўдалеч пазіраюць

Шкляныя роўныя палі.

*(Акно)*

**\* \* \***

Больш за дваццаць хлопцаў

Бегаюць услед за мной,

Па чарзе мяне, як хочуць,

Б'юць нагамі, галавой.

А заб'юць — адна палова

Вельмі радуецца ўслых,

А другая — аж гатова

Плакаць горка ў гэты міг.

Ну, а я ляжу, дзіўлюся,

Бо жывым я застаюся.

*(Футбольны мяч)*

**\* \* \***

У вадзе яна — сохне,

У агні яна — мокне.

I пакой асвятляе,

I дзядоў памінае.

*(Свечка)*

**\* \* \***

Яго дарослы і малы

Хоць сто разоў падымуць

Заўсёды вышай галавы,

Ды і на метр

Не адкінуць.

*(Пух)*

**\* \* \***

Хоць на яме

Аж сто ям —

Шыць заўжды

Паможа нам.

*(Напарстак)*

**\* \* \***

Хоць і ў чаравіках,

Хай сабе не ў новых,

Ходзяць вельмі спрытна

Хлопцы на галовах.

*(Цвік у чаравіках)*

**\* \* \***

Каб адзець зімой

Дзесяцярых братоў,

Ім хапіла ўсяго

Толькі двух кажухоў.

*(Рукі і рукавіцы)*

**\* \* \***

Па глыбокай вадзе

Хоць бы што ён ідзе.

У агні не гарыць

I на сонцы не вяне.

Пабяжыш — пабяжыць,

Ні на крок не адстане,

Станеш — будзе ляжаць,

А рукой і не ўзяць.

*(Цень)*

**\* \* \***

Акрабатка над намі,

Па раўнюткай столі,

Ходзіць дагары нагамі

I не зваліцца ніколі.

*(Муха)*

**\* \* \***

Як жа гэта разумець

(Нават у гуморы),

Што піла і меч

Плаваюць у моры?..

*(Піла і меч — рыбы)*

**МАТЭМАТЫЧНАЯ ЗАДАЧА**

Задумай лік

I столькі ж

Да яго дадай.

Пасля — на тры

Ты суму гэту

Памнажай.

Затым здабытак

Падзялі

Ты на задуманы

Свой лік.

Разгадаць іх

Не складана:

Цяпер адзінку

Трэба зняць,

I атрымаеш

Роўна пяць.

Калі ты ўмееш

Правільна рашаць,

Што ні задумвай —

Будзе пяць.